Document ID: 31988R1117

*****
ΚΑΝΟΝΙΣΜΟΣ (ΕΟΚ) αριθ. 1117/88 ΤΟΥ ΣΥΜΒΟΥΛΙΟΥ
της 25ης Απριλίου 1988
για την τροποποίηση του κανονισμού (ΕΟΚ) αριθ. 1035/72 περί κοινής οργάνωσης αγοράς στον τομέα των οπωροκηπευτικών
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής,
Εκτιμώντας:
ότι ο κανονισμός (ΕΟΚ) αριθ. 1035/72 (1), όπως τροποποιήθηκε τελευταία από τον κανονισμό (ΕΟΚ) αριθ. 824/88 (2), προβλέπει ότι, εκτός παράτασης, οι κατηγορίες ποιότητας ΙΙΙ δεν μπορούν πλέον να εφαρμόζονται πέραν του πέμπτου έτους από την έναρξη ισχύος του κανονισμού που τις καθορίζει· ότι, εντούτοις, ο κανονισμός (ΕΟΚ) αριθ. 2764/77 (3), όπως τροποποιήθηκε τελευταία από τον κανονισμό (ΕΟΚ) αριθ. 3975/86 (4), παρέτεινε, μέχρι τις 30 Απριλίου 1988, τη δυνατότητα να επιτραπεί η εμπορία των προϊόντων της εν λόγω κατηγορίας·
ότι, προκειμένου να υπάρχει ισορροπία μεταξύ της προσφοράς και της ζήτησης και να προωθείται η ποιότητα, η εμπορία προϊόντων που ανταποκρίνονται στα χαρακτηριστικά των κατηγοριών ποιότητας ΙΙΙ πρέπει να αντιμετωπίζεται μόνο σε εξαιρετικές περιπτώσεις συγκομιδής ή στην περίπτωση εφαρμογής νέων κανόνων ποιότητας·
ότι, για τον ίδιο σκοπό, θα πρέπει επίσης να προβλεφθεί, για την περίπτωση περιόδου εμπορίας πλεονασματικής παραγωγής, η δυνατότητα μεταβολής των ποιοτικών χαρακτηριστικών ή του μεγέθους των προϊόντων που γίνονται δεκτά για εμπορία στο εσωτερικό της Κοινότητας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1035/72 τροποποιείται ως εξής:
1. Το άρθρο 4 αντικαθίσταται από το ακόλουθο κείμενο:
«Άρθρο 4
Τα προϊόντα που ανταποκρίνονται στα χαρακτηριστικά των κατηγοριών ποιότητας ΙΙΙ ή σε ορισμένα από τα ειδικά χαρακτηριστικά τους γίνονται δεκτά για εμπορία μόνο σε εξαιρετικές περιπτώσεις, ειδικότερα σε περίπτωση ελλείμματος στην Κοινότητα ή προκειμένου να ληφθεί υπόψη η ανάγκη της προσαρμογής των παραγωγών σε κανόνα που αφορά ένα νέο προϊόν ή ακόμα προκειμένου να ληφθούν υπόψη ιδιαίτερα χαρακτηριστικά ενός προϊόντος κατά τη διάρκεια τμήματος της περιόδου εμπορίας ή κατά τη διάρκεια ολόκληρης της περιόδου εμπορίας. Η εφαρμογή αυτών των ποιοτικών κατηγοριών ή ορισμένων ειδικών χαρακτηριστικών τους αποφασίζεται σύμφωνα με τη διαδικασία του άρθρου 33.»
2. Στο άρθρο 5, η παράγραφος 2 αντικαθίσταται από το ακόλουθο κείμενο:
«2. Στην περίπτωση κατά την οποία οι ποσότητες που προορίζονται να διατεθούν στο εμπόριο σε νωπή κατάσταση υπερβαίνουν αισθητά τις ανάγκες της κατανάλωσης, μπορούν να λαμβάνονται μέτρα για τα προϊόντα των κατηγοριών εξαιρετικής ποιότητας ("έξτρα"), Ι και ΙΙ προκειμένου να επιτραπεί προσωρινή παρέκκλιση από την εφαρμογή ορισμένων χαρακτηριστικών ποιότητας ή ελάχιστου μεγέθους, που απαιτούνται για την εμπορία στο εσωτερικό της Κοινότητας.
Όσον αφορά τα προϊόντα για τα οποία καθορίστηκε ποιοτική κατηγορία ΙΙΙ, τα μέτρα αυτά μπορούν να εφαρμοσθούν μόνον εφόσον η εμπορία αυτής της κατηγορίας ΙΙΙ δεν επιτρέπεται.»
Άρθρο 2
Ο παρών κανονισμός αρχίζει να ισχύει την 1η Μαΐου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 25 Απριλίου 1988.

Labels: 7
3
17
6